Septembrikuus uus dressipluus!
- Mida külmaga kanda, mis oleks ilus, äge, stiilne ja soe?
- Mugavus ei välista glamuuri, vaata Stella K.Wadowsky särtsakaid stiilinäiteid.
- Uued trendituuled tänavamoes, Superdry kollektsioon.
Kraadid kukuvad kolinal. Et tuju ei langeks, tuleb kiiremas korras leida uus äge moeasi, mis soosib just sügisest ilma, kuid näeb üle mõistuse äge välja. Uus hitt teeb täpselt seda – tere tulemast, uus dressipluus!
Arvate, et mis ses dressikas ikka nii erilist on, seda ju alati kantud… Kuid sel aastal tuleb sügis teisiti. Tavamõõdus dressikad on muidugi endiselt areenil. Tuttaval viisil sobib neid kanda ka, seegi on juba saanud noorema põlvkonna tänavamoe klassikaks. Kuid siin liigas on ka uued tähed tõusnud.
Hoogsa käekirjaga stilist ja blogija Stella K. Wadowsky pani kõik tänavastiili parimad palad efektselt ritta Superdry moeetendusel. Vaba aja stilistikas pole ammu sellist toredat tulevärki nähtud.
Jippika-jee! Kes ütles, et lohvakas T-särk ja retuusid ei suuda enam kedagi üllatada?! Kui lisada padupüssid kingad ja panna riideid kandma muusik, stiiliikoon ning ehtekunstnik Helina Risti, on tulemus rabavast rabavam.
Dressikakleit
Kõik-ühes-äge ja mõnusa mässumeelse hingega kehakate, mis sobib sügisesse sama hästi nagu kooli algus. Mis eriti lahe: sa võid külge riputada oma kõige blingimad aksessuaarid, lüüa kontsad alla ning liiklusohtlikke olukordi tekitava meigi näkku, kuid kõik näeb siiski välja stiilselt hooletu ja vaba. Ei mingit ohtu end liigse viimistluse, sättimise ja ehtimisega vanemaks või igavamaks teha.
Edevuse laat
Kõik me mäletame 90ndate imelikke moeasju. Näiteks puusakette, mida sokutati kõikvõimalike rõivaste peale. Või siis aluspesuvärvleid, mida iga endast lugupidav cool-guy lasi tingimata välkuda. Või siis liibuvat sukk-kleiti, mis ei anna kandjale mingit hinnaalandust ja näeb välja täpselt sama hea või halb kui kleidi omaniku figuur. Kuna 90ndate vaim vibreerib endiselt vaba aja moes, võib kõik need häbitud edevuseasjad taas käiku lasta.
Soe, aga äge
Kõige kaelamurdvam stiilivalem sügises on panna end soojalt riidesse, nii et tulemus ei meenutaks kubujussi sugulast. Paar stilistika päästerõngast on siin. Esiteks tasub rõhku panna peakatetele. Pea kaudu kaotab keha enim soojust, nii et kui müts peas, pole sadat kihti vammuseid enam vajagi. Teine trikk on kasutada vöösid: olgu kamps pealegi avara moega, tõmba see kusagilt tihedasti kokku ning ringi hõljuvast heinakuhjast saab hetkega kena liivakellasiluett. Lisa tervikusse veidi militaarsust ja liiga pehme tervik leiab korrapealt oma iseloomu üles.